B4-0371 και 0437/97

Ψήφισμα σχετικά με τις ευάλωτες ομάδες του πληθυσμού στην Κεντρική και Ανατολική Ευρώπη

Το Ευρωπαϊκό Κοινοβούλιο,

- έχοντας υπόψη το προηγούμενο ψήφισμα του Κοινοβουλίου σχετικά με την κατάσταση των παιδιών στη Ρουμανία και ιδίως εκείνο της 17ης Μαΐου 1990 ((ΕΕ C 149 της 18.6.1990, σελ. 140)),

- έχοντας υπόψη τις συμφωνίες σύνδεσης και εταιρικής σχέσης καθώς και τις συμφωνίες συνεργασίας μεταξύ της Ευρωπαϊκής Ένωσης και των περισσότερων χωρών της Κεντρικής και Ανατολικής Ευρώπης,

- έχοντας υπόψη την έκθεση της UNICEF για τους κινδύνους που διατρέχουν τα παιδιά στην Κεντρική και Ανατολική Ευρώπη,

Α. έχοντας υπόψη την κατάσταση των πλέον ευάλωτων ομάδων του πληθυσμού στις ευρωπαϊκές χώρες που γνωρίζουν ταχείες κοινωνικο-οικονομικές μεταβολές,

Β. επισημαίνοντας ότι ο αριθμός των οικογενειών με μικρά παιδιά, καθώς επίσης και των ηλικιωμένων, που ζουν σε κατάσταση έσχατης ένδειας στις χώρες της Κεντρικής και Ανατολικής Ευρώπης έχει αυξηθεί σημαντικά κατά τα τελευταία χρόνια,

Γ. επισημαίνοντας ότι οι δημόσιες δαπάνες για επιδόματα οικογενείας, τέκνου και μητρότητας και για τη βρεφονηπιακή εκπαίδευση, καθώς επίσης οι δαπάνες για τις συντάξεις και τις διευκολύνσεις υπέρ των ηλικιωμένων, έχουν μειωθεί συχνά σε μεγάλο βαθμό στις χώρες της Κεντρικής και Ανατολικής Ευρώπης, όχι μόνον σε πραγματικούς αριθμούς αλλά και σε συνάρτηση με την πτώση του ΑΕΠ στις χώρες αυτές,

Δ. συνειδητοποιώντας ότι περίπου 1 εκατ. παιδιά ζουν σήμερα, είτε μόνιμα είτε προσωρινά, σε δημόσια ιδρύματα των χωρών της Κεντρικής και Ανατολικής Ευρώπης,

Ε. τονίζοντας ότι θα πρέπει να υποστηριχθεί κατά προτεραιότητα η ανάπτυξη αποτελεσματικού συστήματος προστασίας των συμφερόντων και των δικαιωμάτων των πλέον ευάλωτων ομάδων του πληθυσμού στις χώρες της Κεντρικής και Ανατολικής Ευρώπης,

ΣΤ. εκφράζοντας την ικανοποίησή του για τη δέσμευση που ανέλαβαν εκκλησίες και συναφείς οργανώσεις, καθώς και ΜΚΟ, να αναλάβουν υπό την προστασία τους παιδικές εστίες,

1. τονίζει ότι, στο πλαίσιο ενός γενικού προγράμματος ενσωμάτωσης και συνεργασίας μεταξύ της Ευρωπαϊκής Ένωσης και των χωρών της Κεντρικής και Ανατολικής Ευρώπης, θα πρέπει να δοθεί ιδιαίτερη σημασία στη βελτίωση της κατάστασης των πλέον ευάλωτων ομάδων του πληθυσμού στις χώρες αυτές[semigr ]

2. προτρέπει την Επιτροπή, το Συμβούλιο και τα κράτη μέλη να καταρτίσουν και να εφαρμόσουν, σε στενή συνεργασία με τις κυβερνήσεις των χωρών της Κεντρικής και Ανατολικής Ευρώπης, κοινά προγράμματα για την προστασία των συμφερόντων και δικαιωμάτων των παιδιών στις χώρες αυτές και για τη διάθεση, το ταχύτερο δυνατόν, των απαιτούμενων για τα προγράμματα αυτά χρηματοδοτικών πόρων[semigr ]

3. ζητεί, στο πλαίσιο αυτό, να δημιουργηθούν νέες και να αναμορφωθούν οι υφιστάμενες υπηρεσίες οικογενειακής πρόνοιας, όπως είναι τα οικογενειακά επιδόματα, τα νηπιαγωγεία, οι σχολικές υπηρεσίες προληπτικής υγείας, κ.λπ.[semigr ]

4. καλεί την Επιτροπή, το Συμβούλιο και τα κράτη μέλη να θεσπίσουν, σε συνεργασία με τις κυβερνήσεις των χωρών της Κεντρικής και Ανατολικής Ευρώπης, ειδικά προγράμματα για την προστασία και εξασφάλιση του μέλλοντος των παιδιών στο δημόσιο τομέα κοινωνικής πρόνοιας[semigr ]

5. υπογραμμίζει τη σημασία που έχει να συμπεριληφθεί η προώθηση της δημόσιας υγείας στις προσπάθειες για την ανάπτυξη των χωρών αυτών[semigr ]

6. εφιστά την προσοχή στην εξαιρετικά δυσχερή κατάσταση των νοσηλευομένων ηλικιωμένων καθώς και των ψυχοπαθών σε ορισμένες από τις χώρες αυτές[semigr ]

7. ζητεί από την Επιτροπή και τις κυβερνήσεις των κρατών μελών να υποστηρίξουν οργανώσεις που φροντίζουν για τις ευάλωτες ομάδες του πληθυσμού και να διαθέσουν, στο πλαίσιο του προγράμματος PHARE, πρόσθετους πόρους[semigr ]

8. ζητεί από τις κυβερνήσεις των χωρών της Κεντρικής και Ανατολικής Ευρώπης να συνεργαστούν με τις ΜΚΟ οι οποίες μοχθούν για τη βελτίωση της κατάστασης των παιδιών, των ηλικιωμένων και των ψυχοπαθών[semigr ]

9. αναθέτει στον Πρόεδρό του να διαβιβάσει το παρόν ψήφισμα στην Επιτροπή, το Συμβούλιο, τα κοινοβούλια και τις κυβερνήσεις των χωρών της Κεντρικής και Ανατολικής Ευρώπης και στην UNICEF.